บัวหลวงเคาะราคา
เพิ่มทุนกองFUTUREPFTFUND เอ็มเอฟซีปลื้มMIIขายได้970ล.
7 ธ.ค. 2555

เพิ่มทุนกองFUTUREPFTFUND เอ็มเอฟซีปลื้มMIIขายได้970ล.
บลจ.บัวหลวง ประกาศราคาเพิ่มทุน 2 กองอสังหาฯ FUTUREPF 16 บาท เปิดจอง 11-14 ธ.ค. TFUND 10.45 บาท ขาย 12-17 ธ.ค. 
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ.) บัวหลวง กล่าวว่า บลจ.บัวหลวง กำหนดราคาเสนอขายหน่วยลงทุนเพิ่มทุนของกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) หน่วยละ 16 บาท และจะเปิดรับจองซื้อระหว่างวันที่ 1114 ธ.ค. โดยให้สิทธิเฉพาะผู้ถือหน่วยลงทุนเดิมที่มีรายชื่อในสมุดทะเบียนผู้ถือหน่วยลงทุนในวันที่ 21 พ.ย. อัตราส่วนการใช้สิทธิเท่ากับ 1 หน่วยลงทุนเดิมต่อ 0.1188 หน่วยลงทุนใหม่ รวมเป็นเงินเพิ่มทุนประมาณ 900 ล้านบาท
พร้อมกันนี้ บลจ.บัวหลวง กำหนดราคาขายหน่วยลงทุนเพิ่มทุนของกองทุนรวมอสังหาริมทรัพย์ไทคอน (TFUND) หน่วยละ 10.45 บาท เสนอขายระหว่างวันที่ 1217 ธ.ค. โดยให้สิทธิเฉพาะผู้ถือหน่วยลงทุนเดิมที่มีรายชื่อในสมุดทะเบียนผู้ถือหน่วยลงทุนในวันที่ 20 พ.ย. อัตราส่วนการใช้สิทธิจองซื้อเท่ากับ 1 หน่วยลงทุนเดิมต่อ 0.1509 หน่วยลงทุนใหม่ ซึ่งเป็นเงินเพิ่มทุน 1,575 ล้านบาท
สำหรับวันที่ 6 ธ.ค. ราคาซื้อขาย FUTUREPF ในตลาดหลักทรัพย์ ปิดที่ 17.80 บาท ลดลง 0.20 บาท มูลค่าซื้อขาย 2.47 ล้านบาท ขณะที่ TFUND ปิดที่ 11 บาท ลดลง 0.20 บาท มูลค่าซื้อขาย 9.98 ล้านบาท
ด้าน น.ส.ประภา ปูรณโชติ กรรมการผู้จัดการ บลจ.เอ็มเอฟซี กล่าวว่า กองทุนรวมอสังหาริมทรัพย์และสิทธิการเช่า เอ็มเอฟซี อินดัสเตรียล อินเวสเมนท์ (MII) ได้รับความสนใจจากนักลงทุนจำนวนมาก โดยสามารถเสนอขายได้ 970 ล้านบาท ตามเป้าหมายที่ตั้งไว้
ทั้งนี้ หลังจากจดทะเบียนกองทุนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในวันที่ 11 ธ.ค. กองทุนรวมอสังหาริมทรัพย์และสิทธิการเช่า MII จะซื้อที่ดินและอาคารโรงงานในนิคมอุตสาหกรรม ทีเอฟดี อ.บางปะกง จ.ฉะเชิงเทรา และเขตส่งเสริมอุตสาหกรรมนวนคร รวมถึงรับโอนสิทธิการเช่าที่ดินและซื้ออาคารโรงงานในนิคมอุตสาหกรรมแหลมฉบัง จ.ชลบุรี รวมจำนวนโรงงาน 32 โรง พื้นที่เช่าสุทธิ 39,360 ตารางเมตร
จากนั้นจะนำหน่วยลงทุนกองทุนรวมอสังหาริมทรัพย์และสิทธิการเช่า MII เข้าจดทะเบียนและทำการซื้อขายในตลาดหลักทรัพย์แห่งประเทศไทยต่อไป